‘เจนเนอราลี่ฯ’โหม จับลูกค้ารายบุคคล
เจนเนอราลี่ฯ ไม่หวั่นองค์กรเล็ก ขอโตด้วยจุดต่างความคุ้มครอง จับลูกค้ารายบุคคล
23 ก.ย. 2558

เจนเนอราลี่ฯ ไม่หวั่นองค์กรเล็ก ขอโตด้วยจุดต่างความคุ้มครอง จับลูกค้ารายบุคคล
นายบัณฑิต เจียมอนุกูลกิจ ประธานเจ้าหน้าที่บริหาร บริษัท เจนเนอราลี่ ประกันชีวิต (ไทยแลนด์) เปิดเผยว่า บริษัทเป็นองค์กรขนาดเล็ก แต่มีข้อดีที่สามารถพัฒนาสินค้าและบริการใหม่ๆ ให้เหมาะกับลูกค้าเป็นรายบุคคลได้ เหมือนในยุโรปที่มีระบบคิดเบี้ยให้ผู้มีประวัติขับขี่ดี มีเวลาดูแลลูกค้าได้ใกล้ชิด เพราะจำนวนลูกค้ายังไม่มาก 
นอกจากนี้ บริษัทเริ่มจากการขยายฐานลูกค้ากลุ่มคนเมือง ที่จะเสนอเรื่องราวการประกันชีวิตที่เข้าใจง่าย เช่น คำว่าอนุสัญญา ที่คนส่วนใหญ่ไม่เข้าใจ จึงหันมาใช้คำว่าออปชั่น ให้ลูกค้าเลือก ทั้งประกันสุขภาพ ประกันอุบัติเหตุส่วนบุคคล
ทั้งนี้ จากการที่ไม่มีธนาคารถือหุ้นใหญ่ ทำให้บริษัทมุ่งทำตลาดสินค้าที่รองรับประชากรที่ปัจจุบันมีความกังวลเรื่องค่าใช้จ่ายในการรักษาพยาบาลที่สูงขึ้นมาก และต้องการได้รับการดูแลรักษาที่ดี ควบคู่การวางแผนการเงินระยะยาว รวมทั้งการวางแผนภาษีเพื่อส่งต่อมรดกในไทย หลังจากจะมีการเรียกเก็บภาษีมรดกต้นปีหน้า ทำให้การประกันชีวิตเข้ามามีบทบาท
สำหรับช่องทางการจำหน่าย นอกจากผ่านตัวแทน ธนาคารแล้ว ที่กำลังจะเกิด คือ สังคมออนไลน์ โดยการสำรวจลูกค้า1 แสนราย มีการตอบกลับ 2,000 คน เป็นการตอบกลับทางไลน์ถึง 800 คน 
ทั้งนี้ 7 เดือนแรกบริษัทมีเบี้ยประกันภัยปีแรก 499.6 ล้านบาท เพิ่มขึ้น 60% เบี้ยประกันภัยต่อ 1,600.8 ล้านบาท อัตราการต่ออายุของลูกค้าเก่า 92% เบี้ยชำระครั้งเดียว 485 ล้านบาท รวมเบี้ยประกันภัยทุกประเภท 2,585.6 ล้านบาท เพิ่มขึ้น 48%